J e l e n t é s 
az OBH 2869/2000 számú ügyében

								Ügyintéző: dr. Szántó Eszter 

Az eljárás megindulása
Panaszos beadványában előadta, hogy a háztartásukban keletkező hulladékot komposztálják, eltüzelik, az éghetetlen hulladékot pedig évente egy-két alkalommal elszállítják a szeméttelepre. Mindezekre tekintettel úgy döntöttek, hogy felmondják a közszolgáltatóval kötött szerződést. Az ÉHG Északmagyarországi Hulladékgazdálkodási Rt. azonban 1999. október 8-án kelt levelében úgy tájékoztatta, hogy az egyes helyi közszolgáltatások kötelező igénybevételéről szóló 1995. évi XLII. törvény, valamint a Kazincbarcika Város Önkormányzatának rendelete nem teszi lehetővé a közszolgáltatás mellőzését.

Az ügy jogszabályi háttere
1959. évi IV. törvény a Polgári Törvénykönyvről
226. § (1) Jogszabály meghatározhatja a szerződés egyes tartalmi elemeit, és kimondhatja, hogy ezek a szerződésnek akkor is részei, ha a felek eltérően rendelkeznek.

2000. évi XLIII. törvény a hulladékgazdálkodásról
12. § (1) A fogyasztó köteles a szervezett hulladékbegyűjtést - ideértve a szelektív hulladékbegyűjtési rendszereket is - igénybe venni.
13. § (1) A hulladék termelője, birtokosa a tevékenysége gyakorlása során keletkező, illetőleg más módon a birtokába kerülő hulladékot köteles gyűjteni, továbbá hasznosításáról vagy ártalmatlanításáról gondoskodni.
(2) A hasznosításra vagy ártalmatlanításra vonatkozó kötelezettségét a kötelezett
a) jogszabályokban meghatározott feltételekkel, megfelelő hasznosító vagy ártalmatlanító eljárás, berendezés, létesítmény alkalmazásával saját maga teljesíti, vagy
b) az erre feljogosított és engedéllyel rendelkező kezelőnek történő átadással, a kezelés költségeinek megfizetésével teljesíti.
20. § (1) Az ingatlan tulajdonosa, birtokosa vagy használója (a továbbiakban együtt: ingatlantulajdonos) köteles az ingatlanán keletkező, az ideiglenes tárolásra szolgáló (közműpótló) létesítmények, berendezések ürítéséből származó, illetve közüzemi csatornahálózatba vagy más módon befogadóba vagy szennyvíztisztítóba nem vezetett települési folyékony hulladékot, valamint a települési szilárd hulladékot a külön jogszabályban előírtak szerint gyűjteni, továbbá az annak begyűjtésére feljogosított hulladékkezelőnek átadni.
21. § (1) A települési önkormányzat kötelezően ellátandó közszolgáltatásként az ingatlantulajdonosoknál keletkező települési hulladék kezelésére hulladékkezelési közszolgáltatást (a továbbiakban: közszolgáltatás) szervez, és tart fenn.
25. § (1) A közszolgáltatás díját az elvégzett közszolgáltatással arányosan,
a) a közszolgáltatás jellegét,
b) a kezelt hulladék mennyiségét és minőségét,
c) a közszolgáltatást működtető szolgáltató hatékony működéséhez szükséges folyamatos ráfordításaihoz és a működés fejleszthető fenntartásához szükséges költségeket - beleértve a szolgáltatás megkezdését megelőzően felmerülő, a szolgáltatás ellátásához szükséges beruházások költségeit -, külön-külön meghatározva a szállítás és begyűjtés, illetve az ártalmatlanítás költségeit; utóbbi esetben a díjat, a kezelő létesítmény bezárását és lerakó esetén a bezárást követő utógondozás és harminc évig történő monitorozás költségeit
külön jogszabályban meghatározott módon figyelembe véve kell meghatározni.

1995. évi XLII. törvény az egyes helyi közszolgáltatások kötelező igénybevételéről
1. § (1) A helyi önkormányzat által szervezett, a települési szilárd és folyékony hulladék összegyűjtését, elszállítását és ártalommentes elhelyezését biztosító helyi közszolgáltatással ellátott területen lévő ingatlan tulajdonosa, használója (a továbbiakban együtt: tulajdonos) az ingatlanon keletkező szilárd és folyékony hulladék elhelyezéséről - a helyi önkormányzat rendeletében meghatározott módon - a helyi közszolgáltatás igénybevétele útján köteles gondoskodni, ha jogszabály vagy hatósági határozat eltérően nem rendelkezik. (2000. december 31-ig volt hatályban.)

242/2000. (XII. 23.) Korm. rendelet a települési hulladékkezelési közszolgáltatási díj megállapításának részletes szakmai szabályairól
5. § A települési hulladék kezeléséért közszolgáltatási díjat kell fizetnie annak, aki a jogszabályok rendelkezései szerint a települési hulladék gyűjtésére és a közszolgáltatónak való átadására kötelezett.

Kazincbarcika Város Önkormányzatának 18/1996. (V. 9.) sz. rendelete a köztisztasággal és a települési szilárd hulladékkal összefüggő tevékenységről
13. § (1) A szervezett közszolgáltatás igénybevételével a szolgáltatást igénybevevő és a Szolgáltató között - a Ptk. közüzemi szerződésekre vonatkozó szabályai szerint - szerződéses jogviszony jön létre. 

Az érintett alkotmányos jogok
1949. évi XX. törvény A Magyar Köztársaság Alkotmánya
2. § (1) A Magyar Köztársaság független, demokratikus jogállam.
44/A. § (1) A helyi képviselőtestület:
(2) A helyi képviselőtestület a feladatkörében rendeletet alkothat, amely nem lehet ellentétes a magasabb szintű jogszabállyal.

A vizsgálat megállapításai
A panasszal kapcsolatban megállapítom, hogy az egyes helyi közszolgáltatások kötelező igénybevételéről szóló 1995. évi XLII. törvény 2000. december 31-ig hatályban volt 1. §-ának (1) bekezdése kimondta, hogy a "helyi önkormányzat által szervezett, a települési szilárd és folyékony hulladék összegyűjtését, elszállítását és ártalommentes elhelyezését biztosító helyi közszolgáltatással ellátott területen lévő ingatlan tulajdonosa, használója az ingatlanon keletkező szilárd és folyékony hulladék elhelyezéséről - a helyi önkormányzat rendeletében meghatározott módon - a helyi közszolgáltatás igénybevétele útján köteles gondoskodni". 
A 2001. január 1-től hatályos, a hulladékgazdálkodásról szóló 2000. évi XLIII. törvény (a továbbiakban: Hgt.) is úgy rendelkezik, hogy az ingatlan tulajdonosa köteles az ingatlanán keletkező települési folyékony hulladékot, valamint a települési szilárd hulladékot a külön jogszabályban előírtak szerint gyűjteni, továbbá az annak begyűjtésére feljogosított hulladékkezelőnek átadni (20. § (1)). A Hgt. végrehajtására kiadott a települési hulladékkezelési közszolgáltatási díj megállapításának részletes szakmai szabályairól szóló 242/2000. (XII. 23.) kormányrendelet (a továbbiakban: kormányrendelet) szerint a "települési hulladék kezeléséért közszolgáltatási díjat kell fizetnie annak, aki a jogszabályok rendelkezései szerint a települési hulladék gyűjtésére és a közszolgáltatónak való átadására kötelezett" (5. §).
A tulajdonosok tehát kötelesek a szemétszállítási közszolgáltatást igénybe venni és ezért a díjat megfizetni. Ezért azáltal, hogy panaszos köteles megfizetni a szemétszállítási díjat, alkotmányos joggal összefüggő visszásság nem merül fel.

Kazincbarcika Város Önkormányzatának 18/1996 (V. 9.) számú rendelete (a továbbiakban: rendelet) áttekintése után azonban megállapítom, hogy problémákat vet fel a rendelet 13. §-ának (1) bekezdése. Ez ugyanis kimondja, hogy a "szervezett közszolgáltatás igénybevételével a szolgáltatást igénybevevő és a Szolgáltató között - a Ptk. közüzemi szerződésekre vonatkozó szabályai szerint - szerződéses jogviszony jön létre".
Az egyes helyi közszolgáltatások kötelező igénybevételéről szóló 1995. évi XLII. törvény valóban úgy rendelkezett, hogy az önkormányzat rendeletében megállapítja a közüzemi szolgáltatás esetén a közüzemi szerződés létrejöttének módját, valamint a szolgáltatás igénybevételének, korlátozásának, megtagadásának - jogszabályban nem rendezett - módját és feltételeit (2. § d)). Azonban ez a rendelkezés 2001. január 1-vel csak a kéményseprő-ipari közszolgáltatásokra vonatkozik, tekintettel arra, hogy ekkor lépett hatályba a Hgt. A Hgt. pedig a rendeleti felhatalmazásban már nem hivatkozik a Polgári Törvénykönyvben szabályozott közüzemi szerződéssel kapcsolatos rendelkezésekre.
Ennek az az oka, hogy a közüzemi szerződés a fogyasztónak lehetőséget biztosít a szerződés felmondására. A hulladékszállítással kapcsolatban ez azt jelentené, hogy a fogyasztó bármikor felmondhatná a közszolgáltatóval kötött szerződést. Ez azonban összeütközésbe kerülne a Hgt.-vel, mivel a törvény a hulladék termelőjének, birtokosának kötelezettségéve teszi, hogy a tevékenysége során keletkező hulladékot köteles gyűjteni, továbbá hasznosításáról vagy ártalmatlanításáról gondoskodni. Ezt a kötelezett az erre feljogosított és engedéllyel rendelkező kezelőnek történő átadással, a kezelés költségeinek megfizetésével teljesíti. (Hgt. 13. §)
A törvényalkotónak a Hgt. megalkotásával tehát az volt a célja, hogy a tulajdonosokat minden esetben kötelezze - az arányosság szabályainak figyelembevételével megállapított - díj megfizetésére, ha az ingatlanukon hulladék keletkezik.
Megállapítom, hogy a rendelet azon szabálya, hogy a tulajdonos és a szolgáltató közötti szerződésre a közüzemi szerződésre vonatkozó szabályokat rendeli alkalmazni, ellentétes a Hgt. szabályaival. Ez az Alkotmány 44/A. §-ának (2) bekezdésében foglaltakkal, valamint a jogállamiság és az abból eredő jogbiztonság követelményével összefüggésben visszásságot okoz.

Ajánlás

A helyi önkormányzatokról szóló  99. § (1) bekezdése értelmében a megyei közigazgatási hivatal vezetőjének lehetősége van arra, hogy az alkotmányos követelményeknek nem mindenben megfelelő önkormányzati rendelet módosítását kezdeményezze a feltárt alkotmányos visszásságok megszüntetése érdekében.
Ezért az állampolgári jogok országgyűlési biztosáról szóló 1993. évi LIX. törvény 20. §-ának (1) bekezdése alapján felkérem a Borsod-Abaúj-Zemplén Megyei Közigazgatási Hivatal vezetőjét, hogy a megállapított alkotmányos visszásságok orvoslása érdekében a helyi önkormányzatokról szóló 1990. évi LXV. törvény 98. §-ának (2) és (3) bekezdései által biztosított törvényességi ellenőrzési jogkörében vizsgálja meg, hogy a vizsgált önkormányzati rendelet - különös tekintettel az igénybevevő és a szolgáltató közötti szerződésre - összhangban van-e a Hgt. és a végrehajtására kiadott kormányrendelet előírásainak. Abban az esetben, ha az önkormányzati rendeletek és a magasabb szintű jogszabályok közötti összhang hiányzik, úgy kezdeményezze az érintett önkormányzatnál a rendelet módosítását.

Kérem a hivatalvezetőt, hogy az ajánlásban foglaltakkal kapcsolatos álláspontjáról 60 napon belül szíveskedjék tájékoztatni.

Budapest, 2001. december

Takács Albert